Ego Helgerius cum fratre meo Guntardo beneficiis Domni Benedicti, Prioris Besuensis Monasterii et Monachorum ejusdem loci provocati, pro beneficio, quod dederunt nobis in villa, quæ Colonica dicitur; dedimus sancto Petro, in villa, quæ Renavis dicitur, de alodo nostro mansum unum, habentem appendentia decem et octo jugera, et pratum ad tria carra fœni, et usuarium sylvæ, quæ ad eandem villam pertinet. Ipsa autem terra ex una parte villam ingreditur, ex altera strata publica, quæ ad Campanias vadit, terminatur: tercia quoque nostro alodo concluditur. Dedimus etiam et alium mansum, in jam dicta villa Colonica, habentem appendentia VI jugera, et pratum ad unam carradam fœni, et usuarium sylvæ, quæ ad eandem villam pertinet. Ipsa autem terra ex una parte villam ingreditur, ex altera, terra S. Petri dividitur: tercia terra Aremberti determinatur, quarta autem proximo rivo concluditur. § Hanc autem donationem eo tenore fecimus, ut tempore vitæ nostræ, cum prædicto beneficio ipsam terram teneremus, solventes pro ea censum duorum solidorum annuatim in festivitate sancti Petri. Si autem unus ex nobis prior mortuus fuerit, ejus pars statim ad eos revertetur, nisi forte eorum spontanea voluntate, iterum alteri concedatur. Et ut hæc donatio firmior permaneret, hanc Cartam manu nostra firmavimus, atque altari sancti Petri superposuimus. Testesque fideles adhibuimus. Sign. Guntardi. Sign. Helgerii. Sign. Oddonis. Sign. Rainardi. Sign. Saleconis. Sign. Bernardi. Data II Non. Junii.